РЕПУБЛИКА СРБИЈА

НАРОДНА СКУПШТИНА

Одбор за људска и мањинска права и

равноправност полова

08 Број: 06-2/220-16

30. новембар 2016. године

Б е о г р а д

На основу члана 84. став 8. Пословника Народне скупштине, председник Одбора за људска и мањинска права и равноправност полова Народне скупштине доставља

**И Н Ф О Р М А Ц И Ј У**

**о**

**јавном слушању на тему:**

**„Стратегија за социјално укључивање Рома и Ромкиња у Републици Србији за период 2016 – 2025 године: Спровођење и приоритетне мере за 2017-18“.**

Одбор за људска и мањинска права и равноправност полова Народне скупштине, на основу одлуке донете на седници одржаној 22. септембра 2016. године и 4. октобра 2016. године, одржао је јавно слушање на тему „Стратегија за социјално укључивање Рома и Ромкиња у Републици Србији за период 2016 – 2025 године: Спровођење и приоритетне мере за 2017-18“. Јавно слушање је одржано 13. октобра 2016. године у Малој сали Дома Народне скупштине.

Јавним слушањем је председавао председник Одбора Мехо Омеровић.

Јавном слушању су присуствовали народни посланици: Никола Јоловић, Миланка Јевтовић Вукојичић, Љибушка Лакатош, Милена Турк, Љиљана Малушић, Милосав Милојевић, Оливера Огњановић, Татјана Мацура, Марија Јањушевић, Енис Имамовић и Олена Папуга, чланови Одбора; Наташа Ст. Јовановић, заменица члана Одбора.

Јавном слушању су присуствовали и: Витомир Михајловић, председник Националног савета ромске националне мањине, Мирјана Максимовић, програмски менаџер, Делегација Еуропске уније, Иван Секуловић, менаџер, Тим за социјално укључивање и смањење сиромаштва; Данијела Јанковић, виша саветница, Канцеларија за људска и мањинска права; Тамара Мохачи, помоћница регионалног секретара, Секретаријат за социјалну политику, демографију и равноправност полова, Покрајинска влада; Снежана Вуковић, саветница, Група за социјално укључивање, Министарство просвете, науке и технолошког развоја; Јованка Атанацковић, помоћница министра, Министарство грађевинарства, саобраћаја и инфраструктуре; Весна Књегињић, помоћница министра, Сектор за јавно здравље, Министарство здравља; Данијела Чукић Влаховић, самостална саветница, Сектор за бригу о породици и социјалну заштиту, Министарство за рад, запошљавање, борачка и социјална питања; Драгана Јовановић Аријас, координаторка, Тим за социјално укључивање и смањење сиромаштва; Осман Балић и Горан Башић, експерти; Срђана Марковић, Данијела Лакатош, Министарство за рад, запошљавање, борачка и социјална питања; Весна Ацковић, Милена Дорић, Јована Ђинђић, Министарство просвете, науке и технолошког развоја; Шаха Трнинић, Слободан Ђорђевић, Драган Ђорђевић, Владимир Чандрецић, Министарство здравља; Наташа Марковић, Министарство унутрашњих послова; Александра Ђорђевић, Министарство културе и информисања; Оливера Вучић, Комесаријат за избеглице и миграције; Александра Новикова, Бајрам Саитовић, Игор Костић, Канцеларија за људска и мањинска права; Милица Сарачевић, Канцеларија за европске интеграције; Војислав Мирнић, Зоран Петровић, Савет Владе РС за интеграцију Рома; Роберт Сепи, Драгана Вујков, Виолета Ћорић, Душан Миловић, Заштитник грађана; Александра Петровић, Канцеларија високог комесара за људска права; Синиша Ђурић, Ана Милисављевић, Божидар Јовановић, Милица Родић, ОЕБС; Амет Рамадановић, Ана Продановић, УНИЦЕФ; Богданка Ташев Перинов, UNDP; Биљана Керић, Наташа Ивановић, UNOPS/EU PROGRESS; Александра Крстић, Јадранка Гвозденовић, Наташа Станисављевић, Градска управа Београд; Светлана Стевановић, Национална служба за запошљавање; Ивана Зубовић, Сања Дрезгић Остојић, Црвени крст Србије; Јелена Цветановска Костић, Општина Бољевац; Пава Чабриловски, Радојка Станковић, Роса Савић, Град Лозница; Стана Лукић, Општина Чукарица; Тања Станојевић, Град Лесковац; Звездан Рамић, Општина Врњачка Бања; Дејан Бајрамовић, Град Врање; Драган Мицић, Општина Сурдулица; Момчило Мутатовић, Град Крушевац; Јелена Јовановић, Бранислав Јовановић, Бранислав Јовановић, Зоран Калањош, Звонко Митровић, Живојин Митровић, Тефик Рамадан, Славица Денић, Софија Османовић, Стеван Јовановић, Национални савет ромске националне мањине; Драган Грачанин, Асоцијација координатора за ромска питања; Драган Ристић, Центар за ромску културу; Драгана Рајић, Центар за производњу знања и вештина; Душан Стојковић, Живослав Симић, Друштво Рома из Великог Градишта; Марија Митровић, Удружење младих Рома Србије; Марина Симеуновић, Милена Савић, Удружење Рома браничевске области; Милица Висилијић, Центар за интеграцију младих; Наташа Пушић Живанов, ЕХО; Рахиела Мустафовска, Open Sociaty Foundation; Славица Васић, Женски ромски центар „Бибија“; Вера Куртић, Женски простор; Ивана Станковић, Вук Раичевић, Праксис; Драгана Јовановић, Аријас; Ивана Ранђеловић, Civil Rights Defenders; Кенан Рашитовић, Лидија Вујичић, Swiss Cooperation Office Serbia; Љуан Коко, Центар за едукацију Рома и етничких заједница; Марија Станковић, Лига Рома; Метија Кадријевић, Милица Ђорђевић, ИЛО; Милица Петровић, Милица Пођанин Кујунџић, Фондација GRUBB; Мирослав Вељковић, Ромски савет за међународну сарадњу Србије; Ненад Таировић, Сандра Абрамовић, СКРУГ; Саша Пешић, Удружење Рома „Херц“; Туркијан Реџепи, Ромски свет; Милорад Максимовић, Викторија Трифуновић, Танјуг; Мара Недељков, часопис „Видело“; Драгана Рајић, CPZY; Александра Бркић, HELP Country Director; Ана Молнар, HELP from Germany; Ивана Радић, ГИЗ; Орхан Усеин, Регионални савет за сарадњу; Горан Башић, експерт; Аполон Севанов, Представник грчке заједнице; Александар Стојиљковић, сарадник за ЕУ пројекте; Мина Гајић, Лела Васић, Весна Јовановић, здравствене медијаторке.

Јавно слушање је организовано у сарадњи са Акционим тимом Регионалног савета за сарадњу задуженог за спровођење Пројекта за интеграцију Рома 2020 који обезбеђује техничку и стручну помоћ владама Западног Балкана и Турске у планирању, примени и контроли њихових јавних политика везаних за Роме, уз посебан осврт на буџетирање и усмеравање.

На јавном слушању је истакнуто да је Влада 3. марта 2016. године усвојила Стратегију за социјално укључивање Рома и Ромкиња у Републици Србији за период 2016-2025. Стратегија предвиђа да ће примена Стратегије бити обезбеђена усвајањем и спровођењем двогодишњих акционих планова. Први акциони план за период 2016-2017. године требало је да буде усвојен у року од 90 дана по објављивању Стратегије у "Службеном гласнику Републике Србије". Јавно слушање је окупило народне посланике, главне државне институције, представнике организација цивилног друштва које се баве ромским питањима, представнике Националног савета ромске националне мањине и друге заинтересоване учеснике који су изнели своје ставове у погледу приоритетних мера које треба укључити у Акциони план за примену Стратегије за социјално укључивање Рома за 2017-18 годину.

Мехо Омеровић је, отварајући јавно слушање, истакао да је положај Рома важно питање за Народну скупштину која поред законодавне функције има и обавезу надзора над радом државних органа. Поздравио је активности Владе, пре свега доношење нове Стратегије за социјално укључивање Рома и Ромкиња, која је усвојена у марту ове године, као и наставак активности на доношењу Акционог плана за имплементацију Стратегије, а након спроведених парламентарних избора и формирања нове Владе. Указао је на чињеницу да су проблеми Рома и данас веома изражени, они су економски и социјално најугроженија заједница, а решавање њихових проблема не зависи искључиво од спремности и способности државне управе да спроводи Стратегију и усвојене законе, већ је реч о односу друштва и појединаца према различитости и мултикултуралности. Зато је циљ јавног слушања да, иако Стратегија није документ који је усвојен у Народној скупштини, народни посланици и представници државних органа, али и сви остали актери, укључујући цивилно друштво, Национални савет ромске националне мањине и међународне организације, буду консултовани у вези примене Стратегије и израде будућег Акционог плана. Он је истакао да јавно слушање, као механизам парламентарне контроле над радом Владе, омогућава да чујемо какви су планови Владе, да разменимо мишљења и дођемо до конкретних предлога и сугестија како да се овај процес имплементације Стратегије и израде Акционог плана што квалитетније спроведе. Посебно је истакао да је нарочито значајно са становишта делокруга овог одбора, што се Стратегијом захтева да се све предвиђене мере заснивају на утврђеним стандардима људских права, поштовању достојанства личности, родној равноправности и заштити и унапређењу етнокултурног идентитета Рома и Ромкиња.

Орхан Усеин је указао да Акциони тим при Регионалном савету за сарадњу спроводи пројекат „Интеграција Рома 2020“ за подршку владама Западног Балкана и Турске у планирању, спровођењу и праћењу јавних политика за Роме и Ромкиње. Посебан фокус је стављен на буџетирање и укључивање Рома и Ромкиња у опште секторске мере у областима образовања, запошљавања, становања, здравља и личних докумената. Захвалио се Влади Републике Србије на могућности да спроводе овај пројекат подршке из Београда, као и Народној скупштини да се први овакав форум дешава управо у згради Народне скупштине у облику јавног слушања које омогућава да се чује глас свих оних који су заинтересовани за ромска питања. То је добра пракса коју ће поделити са осталим владама које учествују у пројекту. Сам пројекат траје три године и нада се да ће оваква врста дијалога постати стална пракса демократског приступа према ромским питањима. Акциони тим подржава овај скуп технички, материјално и стручно, али државне институције дају садржај овом скупу и својим учешћем показују своју отвореност и приступачност према ромској заједници.

Мирјана Максимовић, обраћајући се учесницима испред Делегације Европске уније, истакла је да је Стратегија од изузетног значаја за Европску унију која прати унапређење положаја Рома у оквиру Поглавља 23. За њих су изузетно важни и Оперативни закључци са семинара о социјалном укључивању Рома и Ромкиња које заједно са Владом организују сваке године, а следећи такав семинар ће се одржати у јуну 2017. године. Понудила је помоћ и сарадњу у изради Акционог плана. Истакла је важност институционалних механизама за имплементацију Стратегије, као и мониторинга и евалуације, као и адекватног и реалног буџетирања свих предвиђених мера. Подсетила је да Европска унија тренутно у имплементацији пројеката у Србији има 11 милиона евра усмерених на ова питања, а оквирно 20 милиона евра планираних до 2020 године, због чега је веома важно да стратешки оквир буде адекватан.

Витомир Михајловић је као председник Националног савета ромске националне мањине подсетио да су у израду Стратегије у значајној мери били укључени и припадници ромске националне мањине. Посебно је указао на допринос Канцеларије за људска и мањинска права, Тима за смањење сиромаштва, Министарства рада, запошљавања и социјалне политике, као и председника Савета за унапређење положаја Рома и спровођење Декаде Рома г. Ненада Иванишевића. Указао је на сложену ситуацију у окружењу, мигрантску кризу, социјалну дистанцу, предрасуде, дискриминацију и др. што су све проблеми који су довели до тога да у овом делу Европе ромска заједница буде видљив проблем. Стога је потребно да се на регионалном нивоу унапреди друштвени положај Рома. Констатовао је да постоји сензибилитет и политичка воља за превазилажење нагомиланих проблема. Међутим, до промене неће доћи преко ноћи, већ само ако одлучно и одговорно наступамо заједно, пре свега на имплементацији Акционог плана који произилази из стратешког документа. Отворена питања из Стратегије, као што је образовање, здравствена заштита, уређење ромских насеља, повратници, треба да се нађу на дневном реду Владе Републике Србије. Подизање капацитета Национаног савета ромске националне мањине и цивилног ромског сектора је један од предуслова за спрровођење овог важног стратешког документа. Потребно је да се што већи број припадника ромске националне мањине укључи у друштво уз пуно уважавање људских и мањинских права. На крају је закључио да је укључивање Рома у институције и токове друштва, гарант унапређивања положаја Рома.

Иван Секуловић, менаџер Тима за социјално укључивање и смањење сиромаштва, је истакао да ће приоритет Владе бити формирање тимова који ће се бавити одређеним тематским целинама, а једна од њих ће бити друштвени развој и унапређење положаја осетљивих група, нарочито Рома и Ромкиња. Израда акционих планова, као што и сама Стратегија, јесте врло изазован, технички процес. Он је истакао да нема отпора инклузији, али поставља се питање недостатка кадрова и средстава за нове медијаторке, педагошке асистенте или саветнике за рад у заједници у центрима за социјални рад. Указао је на потребу боље координације донаторских средстава. Такође, сматра да су акциони планови динамични документи које је потребно периодично ревидирати и проверити остварене резултате. Захвалио се Делегацији Европске уније на средствима која су спремни да уложе као буџетску подршку овим активностима.

Данијела Јанковић је указала на активности Канцеларије за људска и мањинска права у процесу израде Стратегије. Подсетила је да је у јуну прошле године одржан трећи по реду семинар о социјалном укључивању Рома и Ромкиња, као и да су усвојени оперативни закључци за период 2015-17 који су усаглашени са ресорима и Влада је преузела обавезе у различитим областима односно у вези са међуресорним питањима, у вези са приступом личним документима, образовањем, запошљавањем, становањем, социјалном и здравственом заштитом и слободом кретања. Оперативним закључцима Канцеларија и Тим за социјално укључивање и смањење сиромаштва су препознати као институције које треба да прате њихову реализацију. Први извештај за овај период 2015-17 је иницијално припремљен. Оно што је јако добро и охрабрујуће је да је већина ресора известила по оперативним закључцима на тај начин да су они или реализовани или је у току њихова реализација или су то мере које ће се континуирано спроводити у наредном периоду до 2017. године. Постоји, нажалост, један део ресора који се није изјаснио на прави начин или је готово изостало извештавање о појединим мерама, односно закључцима, али ће се та ситуација превазићи кроз билатералне разговоре након чега се очекује да овај извештај буде јавно доступан. Израда Акционог плана је нешто што јесте и треба да буде оперативан посао. Такође је истакла да је добро то што су Стратегијом обједињене различите политике, обухваћене мере и обавезе које смо преузели оперативним закључцима и све оно што је предвиђено Акционим планом за поглавље 23. и бројним другим стратешким документима. Сада је задатак да те приоритете које смо дефинисали добро избуџетирамо, да знамо шта је оно што ми можемо финансијски да подржимо из буџета, али да будемо свесни предности али и ограничења донаторских средстава. Оно што нам предстоји у наредном периоду, поред израде акционог документа, јесте дефинисање механизма за праћење спровођења Стратегије и Акционог плана.

Тамара Мохачи је указала да је у циљу унапређења положаја Рома и Ромкиња и њиховог укључивања у све сфере друштвеног, јавног и политичког живота, у АП Војводини основан сектор који је при Секретаријату за социјалну политику, демографију и равноправност полова. Сектор прати имплементацију Стратегије за интеграцију Рома и реализацију акционих планова на територији аутономне покрајине. Посебно је истакла да је за остваривање саме Стратегије, али и укупан интеграциони капацитет, изузетно важно на који начин друштво и институције реагују на афирмативне мере којима се Ромима пружа подршка да превазиђу препреке у вези са приступом правима и којима држава обезбеђује праведнији положај Рома у друштвеној утакмици. Афирмативним мерама се обезбеђује правилан приступ правима људима који се због дуготрајних утицаја неповољних социјално-економских чиниоца налазе у положају који су извор неједнакости и друштвене искључености. У будућности оно што ће сектор радити када је у питању унапређење положаја Рома јесте подршка програму за усвајање локалних акционих планова за Роме, подршка програму за унапређење образовања ромске деце основношколског узраста, као и подршка женским ромским непрофитним организацијама и удружењима.

Радним делом јавног слушања је модерирао Осман Балић, експерт.

Јованка Атанацковић, помоћница министра, Министарство грађевинарства, саобраћаја и инфраструктуре је навела да је становање једна од основних категорија када је у питању квалитет живота. Упознала је присутне са активностима спроведеним средствима ИПА фондова из 2012. године којима је између осталог урађена и техничка документација за унапређење услова становања, највише око комуналне инфраструктуре за ромска насеља у 21 општини. Такође је констатовала да је установљен географски информациони систем геопросторних података о подстандардним ромским насељима као и да је идентификовано 583 таквих насеља. Напоменула је да је рађено на формирању обједињене базе података која ће представљати основ свим даљим мерама ка решавању проблема становања ромске националне мањине. Навела је да је нацртом Закона о становању предложено решење питања евикције, односно исељавања подстандардних насеља, као једне од главних препрека ка унапређењу услова становања свих грађана Републике Србије. Истакла је да се приликом предлагања нових законских решења посебна пажња посветила спровођењу стандарда из области људских права и усвајању сугестија проистеклих из консултација са припадницима ромске заједнице. Појаснила је да ће приликом исељења лица која су бесправно изградила објекте на туђем земљишту локална самоуправа имати значајнију улогу, поготово у погледу обезбеђивања адекватног алтернативног смештаја. Нагласила је и да ће тако обезбеђене смештајне јединице представљати знатно побољшање услова становања у односу на тренутно стање и да ће новим законским решењима бити предвиђена обавеза пуне социјалне интеграције пресељених лица коју ће спроводити јединице локалне самоуправе и државни органи.

Осман Балић је истакао да у Стратегији постоји пројектовано седам оперативних циљева из обе области, а нарочито је истакао питање правне несигурности када је реч о постојећим насељима.

Снежана Вуковић, из Министарства просвете, науке и технолошког развоја, истакла је да је образовање неопходан предуслов за остваривање других права, изласка из сиромаштва и пуног друштвеног укључивања Рома и Ромкиња. Нагласила је да једино рано и правовремено укључивање Рома у предшколске установе омогућава једнаке шансе за почетак обавезног образовања. Као нужне кораке ка остварењу овог циља навела је развијање родитељских компетенција, подстицање локалних самоуправа у финансирању образовања на локалном нивоу и пружање материјалне помоћи сиромашним породицама. Упознала је присутне са активностима спроведеним у кампањи за повећање обухвата деце, припремним предшколским програмом и основним образовањем Министарства просвете, науке и технолошког развоја. Истакла је да се у оквиру реализације подршке у школама примењује недискриминаторна уписна и програмска политика која подразумева упис ученика без докумената, идентификацију деце којој је потребна додатна подршка и тестирања на ромском језику уколико је то могуће. Навела је и да су у свакој школи формирани стручни тимови за инклузивно образовање, као и тимови за заштиту деце од злостављања, занемаривања и насиља. Констатовала је да се одређени број деце ромске националности налази у специјалним школама без одлуке Интерресорне комисије и нагласила значај израде индивидуалног образовног плана у транзицији ка типичним школама. У наставку излагања упознала је присутне са реултатима програма афирмативног уписа Рома и Ромкиња на факултете и указала на важност унапређивања приступа професијама које су од посебног значаја за ромску заједницу.

Весна Књегињић, помоћница министра здравља је навела да је већина припадника ромске популације здравствено осигурана (93,4%), као и чланови њихових породица (94,1%), при чему су ови подаци прибављени претежно у насељима у којима активно раде здравствене медијаторке, због чега је вероватно овај податак нижи него што то претходни подаци указују. Основ за здравствено осигурање Рома и Ромкиња је претежно незапосленост, односно неповољан социјални положај. Најмање их је осигурано по основу права из радног односа или као корисници пензије, а само незнатан број по основу изјаве да су припадници ромске националности, односно на основу прописане афирмативне мере предвиђене Законом о здравственом осигурању. Најприступачнија здравствена заштита Ромима и Ромкињама је у домовима здравља. Скоро 80% испитаника се лечи у домовима здравља, а према њиховим исказима у случају потребе у насеља долази служба кућног лечења и патронажне сестре. Знатно мање је користило болничко лечење (38,9 %), а услуге терцијарне заштите, бањско лечење или коришћење медицинских помагала доступно је за свега 6,7% испитаника. Већина није могла да приушти прописане лекове уколико се нису налазили на листи лекова за које се не плаћа партиципација. Ипак, и поред овакве неповољне ситуације, од стране Рома и Ромкиња нису поднети приговори ни једној филијали Републичког фонда здравственог осигурања, као ни дирекцији Фонда. Идентична је ситуација у домовима здравља. Увођењем у рад здравствених медијаторки, ситуација је побољшана. Оне су од 1. јануара 2009. године до 31. маја 2014. године оствариле преко 37.000 првих посета ромским породицама. Обављено је преко 200.000 посета породицама којима је била неопходна помоћ у прибављању личних докумената, остваривању здравственог осигурања, укључивању у здравствени систем, преглед жена код гинеколога, избор лекара, вакцинацију деце и избор лекара педијатра. Према подацима Министарства здравља медијаторке су обезбедиле лична документа и здравствене легитимације за 16.330 грађана ромске националности, помогле су да њих 28.003 изабере лекара, утицале на повећање броја вакцинисане деце на 30.018, као и одраслих 2.719, на побољшање контроле здравља за 4.500 трудница и породиља, да 11.177 жена изабере свог гинеколога, а њих 12.617 буде обухваћено систематским прегледима. Рад здравствених медијаторки је веома важан за здравствено просвећивање Рома и Ромкиња. Проблеми у вези с остваривањем права Рома и Ромкиња последица су деловања више услова, а највећа препрека је неповерење да ће их систем заштитити од дискриминације и омогућити приступ правима. На крају је истакла да је неспорно да је увођење Рома и Ромкиња у зравствени систем једно од најуспешнијих мера јавних политика, које су битно допринеле доступности услуга здравствене, као и социјалне заштите Ромима и Ромкињама.

Данијела Чукић Влаховић из Министарства за рад, запошљавање, борачка и социјална питања, указала је на активности тог министарства, пре свега у вези питања која се односе на лични статус грађана и упис у матичне књиге рођених, на чему су највише радили у претходном периоду. Министарство је издало три обавезујућа упутства центрима за социјални рад у предметима који се тичу покретања поступака за утврђивање чињенице рођења, за одређивање личног имена и упис у матичну књигу рођених и у поступцима пријаве пребивалишта на адреси центра за социјални рад, односно установе за смештај корисника. Министарство прати примену ових упутстава и врши надзор над центрима за социјални рад. У оквиру техничке радне групе, заједно са Министарством државне управе и локалне самоуправе, Министарством унутрашњих послова, Заштитником грађана и невладином организацијом Праксис, спроводе се обуке на тему уписа у матичне књиге рођених и то обуке за запослене у центрима за социјални рад, матичара и запослених у Министарству унутрашњих послова. У 2016. години предвиђено је осам обука. Према подацима Министарства унутрашњих послова око 1900 лица је пријавило пребивалиште на адреси центра за социјални рад или установе за смештај. У марту 2016. године донета је Уредба о наменским трансферима која омогућава трансферисање средстава са републичког на локални ниво за развој услуга социјалне заштите. Што се тиче наредног периода, очекује се доношење новог Закона о финансијској подршци породици с децом, а до краја 2016. године би требало да уђе у процедуру. Такође, ради се и на изменама Закона о социјалној заштити и Породичног закона.

Драгана Јовановић Аријас из Тима за социјално укључивање и смањење сиромаштва сматра да у наредном периоду нагласак треба да буде на имплементацији стратегије и да је за то важна расподела снага. Стратегија је у великој мери ослоњена на јединице локалне самоуправе и због тога је важно да са централног нивоа оне добију подстицај и инструкцију како да унапреде свој рад. Важно је да у њих и улажемо јер нису све јединице локалне самоуправе у истој ситуацији. Међуресорна сарадња и формирање мобилних тимова је од изузетног значаја. То захтева и стабилан положај координатора за ромска питања, здравствених медијаторки и подагошких асистената. Истакла је да би желела да они у наредном периоду прерасту у струковне организације и допринесу унапређењу положаја ових лица. Припадници ромске заједнице треба да подстичу своје ближње да се изјашњавају као Роми и Ромкиње кад год је то могуће. Систем мониторинга и евалуације свега што ће се предузимати кроз акциони план је такође истакла као веома важно. Стратегија препознаје, а и акциони план ће сигурно препознати подгрупе које су посебно рањиве у ромској заједници, као што су теже запошљива лица, интерно расељена лица, повратници по споразуму о реадмисији, жртве трговине људима, деца укључена у живот и рад на улици и други. Акциони план треба да буде родно осетљив и да уважи младе имајићи у виду да су Роми углавном младо становништво, што представља велики потенцијал. На крају је истакла да једна од порука треба да буде да сваки корак који је учињен за Роме и Ромкиње води инклузивном друштву и доприноси свим грађанима.

У дискусији су учествовали: Дејан Бајрамов, члан градског већа Града Врања, који је отворио питање да ли локална самоуправа у својим плановима за наредну годину има обавезу, у склопу својих институција као што је урбанизам, финасирања израде пројектно техничке документације; Жика Митровић, који је говорио о проблему запошљавања Рома и Ромкиња у јавном сектору, осипања броја координатора и асистената и наводном одустајању од систематизације радног места здравственог медијатора; Ивана Станковић - „Праксис“ која је говорила о неформалним насељима за која је извесно да ће бити расељена што доводи до неизвесности људи који живе у тим насељима и навела пример насеља у Чукаричкој шуми где локално становништво организује протесте; Весна Ацковић - Министарство просвете, науке и технолошког развоја која је указала на питање уписа ромске деце у вртиће јер је веома важно да се што пре укључе у неки системски вид образовања и васпитања; Туркијан Реџепи - новинар продукције „Рома world“ који је изнео став да највише успеха у првој Декади Рома је постигнуто у области образовања, а најмање у становању и навео је проблем да данас 100 породица у Нишу у насељу Црвена звезда већ 60 дана немају струје.

У вези запошљавања Рома и Ромкиња у дискусији је учествовао Драган Грачанин, из Асоцијације координатора за ромска питања, који је изнео проблем овлашћења, улоге и конкретних описа послова координатора за ромска питања. Само 70 њих ради у јединицама локалне самоуправе, значи скоро једна трећина ради у организацијама цивилног друштва или од куће, скоро 20% су радили свој посао волонтерски, а има и оних који скоро сваки месец продужавају уговор, а ангажовани су уговором који не одговара природи њиховог посла, као што су уговор о делу и уговор о привременим и повременим пословима, те поставља питање какве су онда ингеренције координатора који сваки месец стрепи да ће остати без посла. Зато је предложио да постоји систематизација и јасан опис послова, као и већи број координатора. Витомир Михајловић је навео да је запошљавање највећи проблем, не само са координаторима, већ и са здравственим медијаторкама и педагошким асистентима, као и да Рома и Ромкиња углавном нема у јавним институцијама, као ни у Парламенту, због чега то треба да буде приоритет у Акционом плану. Навео је пример Владе Републике Македоније где у локалним самоуправама и у министарствима има значајан број запослених Рома. Весна Ацковић, из Министарства просвете, науке и технолошког развоја, је указала на ромску децу која су факултетски образована али нису стално запослена, раде приватно или волонтерски или раде најниже плаћене послове. Зоран Симић, привредник, навео је да постоји добра сарадња са Националном службом за запошљавање. Из свог искуства, имајући у виду да запошљава 167 запослених који су углавном припадници ромске националне мањине, истакао је чињеницу да има припадника ромске националне мањине који примају социјалну помоћ и неће да раде, иако добар део њих може да ради. Осман Балић је подржао став да треба имати више самокритике и да треба више говорити о сопственој одговорности.

Горан Башић, експерт, у завршној речи је навео да се нада да Акциони план неће бити усвојен до краја октобра јер он мора да буде предмет јавне расправе и да се о њему изјасне сви они који треба да га имплементирају. Истакао је и потребу праћења усвојених стратешких циљева и активности, као и управљање Стратегијом. С обзиром да Стратегијом треба да управља Координационо тело, сматра да први задатак који би тебало да се уради, јесте формирање Координационог тела.

Затварајући јавно слушање, председник Одбора је подсетио на чињеницу да Европска унија издваја значајна средства у вези са овим питањима, а држава Србија то исто чини са своје стране. Међутим, сматра да постоји мањак људи. Морамо учинити све да се у јавном сектору повећа учешће Рома, почев од општине и града, преко аутономне покрајине, различитих агенција и министарстава, до Народне скупштине, као што је то и предвиђено законима које смо усвојили. Одбор ће пратити реализацију Стратегије и доношење и примену Акционог плана и то кроз разматрање тромесечних информација надлежних министарстава, као и да тражимо редовно извештавање о напретку када је у питању ова област, укључујући и Поглавље 23. Нагласио је потребу ефикасне координације рада свих надлежних институција и органа. С друге стране, затражио је да представници институција и сами покажу иницијативу и Одбор обавештавају о својим активностима.

ПРЕДСЕДНИК ОДБОРА

Мехо Омеровић